Hr Hanno Pevkur
Kaitseministeerium
Sakala 1 
Tallinn 15094		Teie 06.08.2024 nr 1-4/24/3787	
			
		Meie 27.08.2024 nr KV-0.5-2/24/15548-2	

Arvamus eelnõule	

Kaitsevägi on tutvunud „Kliimakindla majanduse seaduse“ eelnõu ja seletuskirjaga ning esitab eelnimetatu osas alljärgneva arvamuse.

Eelnõu § 27 näeb ette transpordisektori kasvuhoonegaaside heitkoguse ja selle vähendamise eesmärgid. Eelnõu § 27 lõige 1 sätestab, et transpordisektori kasvuhoonegaaside heitkogus koosneb riigisisesest lennundusest ja laevandusest, maantee- ja raudteetranspordist ning mobiilsetest külmutus- ja kliimaseadmetest pärinevatest kasvuhoonegaaside heitkogustest ning sama sätte lõige 2 näeb ette, et nimetatud heitkogust vähendatakse 2022. aasta heitkogusega võrreldes 2040. aastaks 55%. Eelnõus ja selle seletuskirjas ei ole täpsustatud kasvuhoonegaaside heite vähendamise meetmeid, mis võivad mõjutada Kaitseväge. Seletuskirjas on välja toodud, et eesmärkide täitmiseks on Kliimaministeeriumi hinnangul vaja rakendada lisaks olemasolevatele meetmetele ka tegevustena näiteks avaliku sektori sõidukite asendamist heiteta sõidukitega. Selguseta jääb, kuidas ja mil määral nimetatud meede mõjutab Kaitseväe kasutuses olevate maismaasõidukite kasutamist.

Eelnõu 4. peatükk sätestab kliimamuutuste leevendamise ja kliimamuutustega kohanemise eesmärgid. Eelnõu seletuskirjast ei selgu, kuidas on peatükis väljatoodud eesmärgid (protsentides) kujunenud ning milliseid investeeringuid tuleb riigi- ja erasektoril nende eesmärkide saavutamiseks teha ning kuidas need mõjutavad Eesti majandust ja konkurentsivõimet.

Eelnõu § 34 sätestab avaliku sektori eesmärgid, sätte lõike 1 kohaselt tehakse riigiasutustele kohustuslikuks igal aastal oma kasvuhoonegaaside jalajälje hindamine Kliimaministeeriumis väljatöötatud metoodika kohaselt ning jalajälje vähendamiseks meetmete ette nägemine. Kliimaministeeriumi tellitud arvutusmudeli osas leiab Kaitsevägi, et enne kui avalikule sektorile sättes nimetatud kohustus kehtestatakse, peaks kaasama eksperdid, kes hindaks arvutusmudeli põhjal otsest mõju riigi sõjalise kaitse võimetele.

Eelnõu § 34 lg 6 sätestab, et avaliku sektori administratiivne autopark on 2035. aastaks kasvuhoonegaaside heitevaba. Nimetatud eesmärgil on otsene mõju Kaitseväele, kuna see eeldab elektriautode laadimistaristu ja laadimispunktide rajamist ning kogu kasutuses oleva administratiivse autopargi väljavahetamist 2035. aastaks. Riigikaitse arengukavas oleks vajalik hinnata kuidas eelnõus ja selle seletuskirjas väljatoodud eesmärgid ning kohustused mõjutavad riigi sõjalist kaitset ning teha otsused arendusettepanekute ja ressursiplaani osas.

	

Lugupidamisega	

[ allkirjastatud digitaalselt ]

Andrus Merilo	
Kindralmajor	
Kaitseväe juhataja